**ПРАВИЛНИК**

**ЗА УСЛОВИЯТА И РЕДА ЗА ПРЕДОСТАВЯНЕ НА СТИПЕНДИИ**

**ПО ПРОЕКТ НА ФОНДАЦИЯ „А. С. ОНАСИС“**

**за студентите от специалност Новогръцка филология в СУ „Св. Климент Охридски“**

**Чл. 1.** В този правилник се определят условията и редът за предоставяне на стипендии по проект на **ФОНДАЦИЯ „А. С. ОНАСИС“** за подпомагане на развитието на специалност Новогръцка филология в СУ „Св. Климент Охридски“.

**Чл. 2.** (1) Стипендиите по Проекта могат да се получават от студенти в редовна форма на обучение (държавна поръчка или платено обучение) в посочената специалност, обучаващи се в първи, втори, трети или четвърти курс на бакалавърската степен или в първата година на магистърската степен (в случай че е стартирала).

(2) Разпределението на стипендиите в бакалавърската степен е както следва:

* през 2021/2022 учебна година се отпускат 2 стипендии за студенти от първи курс, 2 стипендии за студенти от втори курс, 2 стипендии за студенти от трети курс и 2 стипендии за студенти от четвърти курс. При наличието на неизразходвани средства по други пера на Проекта, могат да се предоставят и по-голям от горепосочения брой стипендии на студенти, които покриват критериите за кандидатстване.

(3) Разпределението на стипендиите в магистърската степен е:

* през 2021/2022 учебна година се отпускат 2 стипендии за студентите от първата година на магистърската степен (ако е стартирала).

(4) Право да кандидатстват за стипендии имат студентите от бакалавърската степен, които отговарят на изискванията по ал. 2, положили са успешно всички изпити по учебен план до началото на учебната година, за която кандидатстват, и средният им успех от предходните два семестъра (за студентите в първи курс – от първия семестър) е не по-нисък от много добър 5.00. Магистрантите кандидатстват с бала си за прием в магистърската програма, който не трябва да е по-нисък от много добър 4.50.

(5) Студентите в първи курс на обучение за образователно-квалификационна степен „бакалавър“ могат да кандидатстват за стипендии от втория семестър на своето обучение.

**Чл. 3.** (1) Размерът на стипендиите възлиза на левовата равностойност на 300 евро. Стипендиите са еднократни.

(2) Календарните месеци, в които се изплащат стипендиите са:

* за първи курс на бакалавърската степен – месец април/май.
* за втори, трети и четвърти курс на бакалавърската степен и за първи курс на магистърската степен – месец декември/януари.

**Чл. 4.** (1) Дейностите и специалните постижения в областта на новогръцкия език, литература и култура извън учебната програма на специалността носят на кандидатите следните допълнителни точки, които се добавят към успеха им при изчисляване на общия бал:

* за участие в научни проекти, семинари и художествено-творческа дейност (различни културни прояви) – 2 т.
* за участие в ежегодния студентски конкурс по превод – 1 т., за награда в конкурса или класиране на едно от първите три места – 2 т.
* за участие в национални и международни олимпиади и състезания – 1 т., за класиране на първо място – 3 т., за класиране на второ и трето място – 2 т.
* за разработка, изготвена в резултат от проведена студентска практика в реална работна среда – 1 т.

(2) Разработките или дейностите, с които студентите кандидатстват за стипендии, могат да бъдат само от предходните два семестъра. Не се допуска участие с една и съща разработка или дейност за повече от една стипендия.

(3) Удостоверяващ документ може да бъде всеки официално издаден такъв от компетентен орган, организиращ или провеждащ национални или международни научни или културни прояви и др. Доказателство за разработка може да бъде копие от самата разработка или част от нея (но задължително включваща първа и последна страница или други страници, от където да е видна темата и името на студента).

(4) Студентът може да кандидатства и само с грамота, ако е участвал в национални и международни олимпиади и състезания.

(5) Студентът не може да кандидатства с разработка, която е задължен да направи по учебен план или която е задължителна за получаване на оценка по дадена учебна дисциплина/предмет, или която е предпоставка за завършване на даден курс (курсова работа) или завършване на образователно-квалификационна степен (дипломна работа).

(6) Студентът не може да кандидатства с грамота за участие в конкретно събитие като слушател или организатор на същото, без да има авторски принос за това.

(7) Студентът не може да кандидатства с преводи, направени в рамките на обучителни програми и семинари.

(8) Правилата по ал. 1-7 се публикуват на интернет страницата на специалността. Те се изпращат до всички студенти преди началото на кампанията от ръководителя на Проекта.

**Чл. 5.** (1) Кандидатстването се осъществява чрез депозиране на попълнен и подписан индивидуален формуляр за стипендия, както и на документи, които доказват дейности, носещи допълнителни точки. Документите се депозират чрез изпращане по електронен път до ръководителя на Проекта.

(2) В случай че студентът е възпрепятстван по обективни причини да подаде лично формуляра си до ръководителя на Проекта, той може да упълномощи свой представител да направи това с нотариално заверено пълномощно. Когато студентът се представлява от свой родител, дете или съпруг, не е необходимо пълномощното да е нотариално заверено.

(3) След като бъдат класирани за стипендия, студентите предоставят номер на лична банкова сметка.

(4) Превеждането на стипендиите се извършва по посочените от студентите лични банкови сметки.

**Чл. 6.** (1) Изчисляването на успеха на студента става по начин, определен от висшето училище, еднакъв за всички студенти в специалността и валиден и за другите видове стипендии, за които студентите имат право да кандидатстват.

(2) Студенти, които продължават обучението си след прекъсване, обучение в чужбина и др., изчисляват успеха си за стипендия въз основа на последните два семестъра (за първокурсниците – един), през които са имали статут на действащи студенти.

**Чл. 7.** При едновременно обучение по две специалности, едната от които е Новогръцка филология, може да се кандидатства и за стипендия „Онасис“.

**Чл. 8.** (1) Класирането за стипендии се извършва от Комисия, утвърдена от Катедрения съвет на Катедрата по класическа филология.

(2) Студентите от втори и по-горен курс на бакалавърската степен се класират за стипендии по бал по низходящ ред, в който основен елемент е средният успех от предходните два семестъра на обучение, а студентите в първи курс – по бал по низходящ ред, в който основен елемент е средният успех от първия семестър. Студентите от магистърската степен се класират за стипендии по бал по низходящ ред, в който основен елемент е балът за прием в магистърската програма.

**Чл. 9.** (1) Сроковете за подаване на документи за стипендиите са както следва:

* за първи курс на бакалавърската степен –15 март;
* за втори, трети и четвърти курс на бакалавърската степен и за първи курс на магистърската степен – 15 ноември.

(2) На първия Катедрен съвет през месец април или месец декември, ръководителят на проекта представя пред Катедрения съвет на Катедрата по класическа филология списъци на класираните студенти за одобрение.

(3) Списъците на класираните студенти се публикуват на сайта на специалността.

**Чл. 10.** След приключване на процедурата по класирането, стипендиите се превеждат по посочените от студентите лични банкови сметки.

**Чл. 11.** Студентите, подали документи с невярно съдържание, губят право на стипендии за целия период за изпълнение на проекта и дължат връщане на получените суми.